偈頌三首
作者：鄭滋
朝代：宋

paragraphs: 大廈將顛仆，一木安能支。
唐室既頹齧，有才何所施。
表聖隱王官，出處適其宜。
藩鎮方跋扈，擁兵相雄雌。
尾大不可掉，綱紀日凌夷。
雖云務姑息，要求無定期。
當此誰爲援，欲進速禍基。
優遊向泉石，琴酒聊自恣。
休休復莫莫，終永忘所規。
著史以見志，迂闊從人嗤。
風馭去不返，幽谷空遺祠。
名與前峰高，挺挺爲表儀。
潔與飛瀑幷，濁流應忸怩。
方今重完節，褒封來非遲。
發揚在守土，抗章無媿辭。
庶幾慰精爽，光輝于盛時。